CELEX ID: 32011R1354
Publication Date: 2011-12-20

Document:
KOMISIJOS ĮGYVENDINIMO REGLAMENTAS (ES) Nr. 1354/2011
2011 m. gruodžio 20 d.
kuriuo leidžiama pradėti naudoti metines Sąjungos tarifines avių, ožkų, avienos ir ožkienos kvotas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (1), ypač į jo 144 straipsnio 1 dalį ir 148 straipsnį kartu su 4 straipsniu,
kadangi:
(1)
nuo 2012 m. turėtų būti leidžiama pradėti naudoti Sąjungos tarifines avių, ožkų, avienos ir ožkienos kvotas. Muitai ir kiekiai turėtų būti nustatyti vadovaujantis atitinkamais tarptautiniais susitarimais, galiojančiais 2012 m. Kadangi per derybas, kurių metu buvo sudarytas Europos Sąjungos ir Naujosios Zelandijos susitarimas pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį dėl nuolaidų pakeitimų Bulgarijos Respublikos ir Rumunijos įsipareigojimų sąrašuose joms stojant į Europos Sąjungą (2), Sąjunga įsipareigojo Naujosios Zelandijos kiekį per metus padidinti 400 tonų ir įtraukti į įsipareigojimų sąrašą avienos ir ožkienos erga omnes 200 tonų skerdenos svorio metinę importo tarifinę kvotą;
(2)
2003 m. vasario 18 d. Tarybos reglamente (EB) Nr. 312/2003, įgyvendinančiame Bendrijos tarifų nuostatas, išdėstytas susitarime, įsteigiančiame asociaciją tarp Europos bendrijos ir jos valstybių narių bei Čilės Respublikos (3), numatyta nuo 2003 m. vasario 1 d. leisti pradėti naudoti papildomą dvišalę 2 000 tonų kodu 0204 klasifikuojamo produkto kvotą, kuri papildomai kasmet didinama 10 % Todėl Čilei numatyta GATT/PPO kvota kasmet didinama 200 tonų ir abi kvotos turėtų ir toliau būti vienodai administruojamos;
(3)
pagal 2010 m. gruodžio 21 d. Komisijos reglamentą (ES) Nr. 1245/2010, kuriuo leidžiama pradėti naudoti 2011 m. Sąjungos tarifines avių, ožkų, avienos ir ožkienos kvotas (4), buvo pradėtos naudoti 2011 m. Sąjungos kvotos pagal atitinkamus 2011 m. galiojusius tarptautinius susitarimus. Šios tarifinės kvotos turėtų būti išlaikytos ir naudojamos kasmet, atsižvelgiant į pirmiau nurodytas susitarimų su Naująja Zelandija ir Čile nuostatas. 2011 m. pabaigoje Reglamentas (ES) Nr. 1245/2010 tampa nebeaktualus, todėl turėtų būti panaikintas. Taip pat šis reglamentas turėtų būti taikomas ilgiau nei vienus metus ir išvengiant reglamento priėmimo kasmet, bus prisidedama prie supaprastinimo tikslo;
(4)
pagal šį reglamentą importas turėtų būti tvarkomas/administruojamas kalendorinių metų pagrindu;
(5)
siekiant užtikrinti tinkamą Sąjungos tarifinių kvotų veikimą, būtina nustatyti skerdenos svorio ekvivalentą;
(6)
tarifinės avienos ir ožkienos produktų kvotos, nukrypstant nuo 1995 m. birželio 26 d. Komisijos reglamento (EB) Nr. 1439/95, nustatančio išsamias Tarybos reglamento (EEB) Nr. 3013/89 taikymo taisykles, susijusias su avienos ir ožkienos sektorių produktų importu ir eksportu (5), turėtų būti administruojamos pagal Reglamento (EB) Nr. 1234/2007 144 straipsnio 2 dalies a punktą. Tai turėtų būti daroma pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitų kodeksą, įgyvendinimo nuostatas, 308a, 308b straipsnius ir 308c straipsnio 1 dalį (6);
(7)
kai pagal šį reglamentą nustatytos kvotos administruojamos paraiškų nagrinėjimo pagal pateikimo eiliškumą tvarka, jos iš pradžių neturėtų būti laikomos kritinėmis, kaip apibrėžta Reglamento (EEB) Nr. 2454/93 308c straipsnyje. Todėl muitinės institucijoms turėtų būti leidžiama netaikyti reikalavimo pateikti užstatą, kai prekės iš pradžių importuojamos pagal tas tarifines kvotas vadovaujantis Reglamento (EEB) Nr. 2454/93 308c straipsnio 1 dalimi ir 248 straipsnio 4 dalimi;
(8)
turėtų būti aiškiai apibrėžta, kokius įrodymus, patvirtinančius produktų kilmę, turi pateikti veiklos vykdytojai, norėdami gauti tarifines kvotas paraiškų nagrinėjimo pagal pateikimo eiliškumą tvarka;
(9)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nuo 2012 m. sausio 1 d. pagal šį reglamentą leidžiama pradėti naudoti metines Sąjungos importo tarifines avių, ožkų, avienos ir ožkienos kvotas.
2 straipsnis
Priede nurodyti muitai, taikomi produktams pagal 1 straipsnyje nurodytas tarifines kvotas, KN kodai, kilmės šalys, metinis kiekis, taip pat eilės numeriai.
3 straipsnis
1. Importuojant produktus pagal 1 straipsnyje nurodytas tarifines kvotas, kiekiai, išreikšti skerdenos svorio ekvivalentu, turi atitikti priede nurodytus kiekius.
2. Apskaičiuojant kiekius 1 dalyje nurodytu skerdenos svorio ekvivalentu, grynasis avių ir ožkų produktų svoris dauginamas iš šių koeficientų:
a)
gyvų gyvūnų atveju - 0,47;
b)
ėriukų ir ožkiukų mėsos be kaulų atveju - 1,67;
c)
avienos be kaulų ir ožkienos be kaulų, išskyrus ožkiukų mėsą, ir jų mišinių atveju - 1,81;
d)
produktų su kaulais atveju - 1,00.
Ožkiukas - tai jaunesnė nei vienų metų ožka.
4 straipsnis
Nukrypstant nuo Reglamento (EB) Nr. 1439/95 II antraštinės dalies A ir B skirsnių, šio reglamento priede nustatytos tarifinės kvotos administruojamos paraiškų nagrinėjimo pagal pateikimo eiliškumą tvarka pagal Reglamento (EEB) Nr. 2454/93 308a, 308b straipsnius ir 308c straipsnio 1 dalį. Importo licencijų nereikalaujama.
5 straipsnis
1. Norint pasinaudoti priede nustatytomis tarifinėmis kvotomis, Sąjungos muitinės institucijoms pateikiamas galiojantis atitinkamos trečiosios šalies kompetentingos institucijos išduotas kilmės įrodymo dokumentas kartu su muitinės deklaracija dėl atitinkamų prekių išleidimo į laisvą apyvartą.
Produktų, kuriems taikomos tarifinės kvotos, išskyrus susitarimuose dėl preferencinių muitų tarifų nustatytas tarifines kvotas, kilmė nustatoma pagal Sąjungoje galiojančias nuostatas.
2. 1 dalyje minėtas kilmės įrodymo dokumentas yra:
a)
tarifinės kvotos, kuri numatyta susitarime dėl preferencinio muitų tarifo, atveju - tame susitarime nurodytas kilmės įrodymo dokumentas;
b)
kitų tarifinių kvotų atveju - įrodymo dokumentas, nustatytas pagal Reglamento (EEB) Nr. 2454/93 47 straipsnį, kuriame, be tame straipsnyje numatytų duomenų, yra ir šie duomenys:
-
KN kodas (bent pirmi keturi skaitmenys),
-
atitinkamos tarifinės kvotos eilės numeris arba eilės numeriai,
-
bendras grynasis svoris pagal koeficiento kategoriją, numatytą šio reglamento 3 straipsnio 2 dalyje;
c)
šalies, kurios tarifinė kvota nurodyta a ir b punktuose ir yra sujungta, atveju - a punkte nurodytas įrodymo dokumentas.
Kai b punkte nurodytas kilmės įrodymo dokumentas pateikiamas kaip patvirtinamasis dokumentas tik su viena išleidimo į laisvą apyvartą deklaracija, jame gali būti nurodyti keli eilės numeriai. Visais kitais atvejais jame nurodomas tik vienas eilės numeris.
6 straipsnis
Reglamentas (ES) Nr. 1245/2010 yra panaikinamas.
7 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2012 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gruodžio 20 d.

EuroVoc Classification:
Level 1: 100147
100157
100156
Level 2: 100192
100193
100249
100254
100250
Level 3: 2519
614
5962
2711
2737
All Descriptors: 161
1937
2211
3191
4683
4691
5252